[dc]ન[/dc]ડિયાદ જેવી નાનકડી ટાઉન-શીપમાંથી અમદાવાદના પોશ ગણાતા વિસ્તાર નવરંગપુરામાં પ્રતિમા અને મયંક પોતાના ફલૅટમાં રહેવા આવ્યાં. અહીં આવ્યાને હજી ત્રણ જ મહિના થયા હતા એટલે અડોશી-પડોશીઓની પૂરી પહેચાન પણ નહોતી થઈ. મયંકનાં લગ્ન થતાં જ તેને કોઈ કૉર્પોરેટ કંપનીમાં નોકરી મળી ગયેલી. સાથેસાથે નવું સ્કૂટર પણ લઈ જ લીધેલું. મયંકને થતું, પ્રતિમા પોતાના જીવનમાં ઊજળું ભાગ્ય લઈને આવી છે ! પ્રતિમાની નાની-મોટી પસંદગી તે શક્ય હોય ત્યાં સુધી પૂરી કરવા યત્ન કરતો.